Caroline Mathilde
Store norske leksikon,Historie,Norsk og nordisk historie,Danmarks historie
Caroline Mathilde var en dansk-norsk dronning, født inn i den britiske kongefamilien. Hun var datter av Frederick Louis, prins av Wales, som døde før hun ble født. Hun var sønnedatter av Georg 2 og søster til Georg 3. Hun ble i 1766 gift med den dansk-norske kongen Christian 7 og fikk med ham sønnen Frederik 6. Hun var også mor til prinsesse Louise Augusta (1771–1843).
Som 15-åring ble hun giftet bort til sin fetter, den utagerende og senere åpenbart sinnssyke Christian 7. Kongeparet kastet seg ut i et festlig liv, hvor dronningen ble det omsvermet midtpunkt. Forholdet mellom ektefellene ble imidlertid snart dårlig, og kongen behandlet dronningen på en lite tiltalende måte.Da kongens livlege, Johan Struensee, fikk innpass ved hoffet, ble han snart hennes elsker, et forhold som vakte stor forargelse. Struensee overtok også den politiske makten i riket, og dronningen ble igjen midtpunktet i hofflivet. Skandalen begynte å bli åpenbar da dronningen i august 1771 fødte en datter, prinsesse Louise Augusta, som utvilsomt var Struensees barn. Det førte etter hvert til Struensees fall i januar 1772. Struensee ble henrettet, ekteskapet mellom Caroline Mathilde og Christian 7 oppløst ved dom. Caroline Mathilde ble forvist fra Danmark og tok opphold hos sin brors besittelser i Celle i Hannover, hvor hun ble boende til sin død. Hun døde av en febersykdom, knapt 24 år gammel.Dronning Caroline Mathilde er antakelig den mest tragiske av alle kvinneskjebnene i rekken av norske dronninger. Hennes skjebne har gitt opphav til en rekke mer eller mindre lødige biografier og romaner som har behandlet forholdet mellom den eneveldige konge, dronningen og den store politikeren Struensee. Av nyere beskrivelser er Nikolaj Arcels film En kongelig affære fra 2012. Les mer i Store norske leksikon Om Caroline Mathilde i Norsk biografisk leksikon Norge under dansk styre – 1537-1814